IMISLab/GreekWikipedia huggingface dataset:
Οι Απίθανοι 2

Οι Απίθανοι 2 είναι αμερικάνικη τρισδιάστατη ταινία κινουμένων σχεδίων, ένα σικουέλ της ταινίας Οι Απίθανοι του 2004. Παρήχθη από την εταιρεία Pixar Animation Studios και κυκλοφόρησε από την Walt Disney Pictures. Όπως και στην πρώτη ταινία, ο Μπραντ Μπερντ είναι ο σεναριογράφος και σκηνοθέτης, και πρωταγωνιστούν οι Χόλι Χάντερ, Κρεγκ Τ. Νέλσον, Σάρα Βόουελ, Σάμιουελ Λ. Τζάκσον και Τζον Ρατζενμπέργκερ, ξαναεπαναλαμβάνοντας τους ρόλους τους από την πρώτη ταινία. Επίσης δίνει νέα φωνή σε ρόλο ο Χακ Μίλνερ. Η ταινία κυκλοφόρησε στις 15 Ιουνίου 2018(Ηνωμένες Πολιτείες Αμερικής),ενώ η πρώτη επίσημη προβολή έγινε στις 5 Ιουνίου στο Λος Άντζελες.

 Χόλι Χάντερ (Σοφία Παναηλίδου στη μεταγλώττιση) στο ρόλο της Έλεν Παρ/Ελαστίνα. Η μητέρα της οικογένειας που έχει μεγάλη ευλυγισία και μπορεί να τεντώνει το σώμα της σε πολλά σχήματα και μορφές. Κρεγκ Τ. Νέλσον (Θανάσης Κουρλαμπάς στη μεταγλώττιση) στο ρόλο του Μπομπ Παρ/Κύριου Απίθανου. Ο πατέρας της οικογένειας που κατέχει μεγάλη σωματική δύναμη και αντοχή από χτυπήματα. Σάρα Βόουελ (Νικίτα Γεωρβασάκη Ηλιοπούλου στη μεταγλώττιση) στο ρόλο της Βιολέτα Παρ. Η κόρη της οικογένειας, η οποία έχει τη δυνατότητα να δημιουργεί δυναμικά πεδία και να γίνεται αόρατη για περιορισμένα χρονικά διαστήματα. Χακ Μίλνερ (Γιάννης Χασιώτης στη μεταγλώττιση) στο ρόλο του Ντάσιελ Ρόμπερτ Παρ. Ο πρώτος άτακτος γιος της οικογένειας που έχει υπεράνθρωπη ταχύτητα. Την φωνή στον χαρακτήρα της πρώτης ταινίας είχε δώσει ο Σπένσερ Φοξ. Σάμιουελ Λ. Τζάκσον (Νέστορας Κοψιδάς στη μεταγλώττιση) στο ρόλο του Λούσιους Μπεστ/Ψύχτρα. Ο καλύτερος φίλος του Μπομπ, ο οποίος έχει την ικανότητα να σχηματίζει πάγο από την υγρασία. Μπραντ Μπερντ (Ηλίας Ζερβός στη μεταγλώττιση) στο ρόλο της Έντνα Μοντ. Σχεδιάστρια μόδας για Σούπερ Ήρωες, αλλά και μια πολύ στενή φίλή με την οικογένεια Παρ. Κάθριν Κίνερ (Γιώτα Μηλίτση στη μεταγλώττιση) στο ρόλο της Έβελυν Ντέβορ Ίλαϊ Φουσίλ και Νικ Μπερντ στο ρόλο του Τζακ-Τζακ Παρ Μπομπ Όντενκιρκ (Νίκος Παπαδόπουλος στη μεταγλώττιση) στο ρόλο του Γουίνστον Ντέβορ Τζόναθαν Μπανκς (Ντίνος Σούτης στη μεταγλώττιση) στο ρόλο του Ρικ Ντίκερ. Την φωνή στον χαρακτήρα της πρώτης ταινίας είχε δώσει ο Μπαντ Λάκι. Τζον Ρατζενμπέργκερ (Γιάννης Στεφόπουλος στη μεταγλώττιση) στο ρόλο του Υπονομευτή Ιζαμπέλα Ροσελίνι (Λίλα Μουτσοπούλου στη μεταγλώττιση) στο ρόλο της Πρέσβειρας Μάικλ Μπερντ (Γιώργος Ματαράγκας στη μεταγλώττιση) στο ρόλο του Τόνι Ράιντιντζερ Σοφία Μπους (Στεφανία Φιλιάδη στη μεταγλώττιση) στο ρόλο της Βόιντ Φιλ Λαμάρ (Ντίνος Σούτης στη μεταγλώττιση) στο ρόλο του Κράσαουερ Φιλ Λαμάρ (Κώστας Φιλίππογλου στη μεταγλώττιση) στο ρόλο του Ηλεκτρίξ Πολ Έιντινγκ (Γιάννης Στεφόπουλος στη μεταγλώττιση) στο ρόλο του Ρήφλαξ
Βάθος πεδίου

Το βάθος πεδίου είναι ένα από τα πιο σημαντικά στοιχεία στην δημιουργική φωτογραφία. Το βάθος πεδίου είναι το βάθος της περιοχής εντός της εικόνας, της οποίας τα σημεία εμφανίζονται εστιασμένα και όχι θολά. Με πιο απλά λόγια, βάθος πεδίου θεωρούμε την περιοχή εκείνη που είναι καθαρά εστιασμένη μπροστά και πίσω από το συγκεκριμένο σημείο ή αντικείμενο που έχουμε αποφασίσει να εστιάσουμε την εικόνα μας. Αυτό που πρέπει να θυμόμαστε, είναι ότι το ένα τρίτο μπροστά από το σημείο εστίασης και τα δυο τρίτα πίσω από το σημείο εστίασης είναι η περιοχή που αποκαλούμε βάθος πεδίου.

 Οι συντελεστές που παίζουν ρόλο στο βάθος πεδίου είναι: 1. Το άνοιγμα διαφράγματος που διαθέτει ο φακός μας (aperture). Το ανοιχτό διάφραγμα (μικρή αριθμητική τιμή π.χ. f/2,8) αποδιδει μικρο Βάθος Πεδίου ενώ, το κλειστό διάφραγμα (μεγάλη αριθμητική τιμή π.χ. f/ 22) αποδίδει μεγάλο Βάθος Πεδίου 2. Η Εστιακή Απόσταση του φακού που χρησιμοποιούμε (focal length). Μεγάλη Εστιακή Απόσταση (Τηλεφακός) αποδιδει μικρο Βάθος Πεδίου και αντίστροφα μικρή Εστιακή Απόσταση( Ευρυγώνιος) αποδίδει μεγάλο Βάθος Πεδίου. 3. Η απόσταση α (φακού-αντικειμένο). Μικρή απόσταση α αποδίδει μικρό Βάθος Πεδίου και αντίστροφα. Οι φωτογραφικοί φακοί διαθέτουν το μέγιστο άνοιγμα και το ελάχιστο άνοιγμα. Από αυτό το άνοιγμα εισέρχεται το φως μέσα στην φωτογραφική μηχανή. Το μέγιστο και το ελάχιστο άνοιγμα κάθε φακού, εξαρτάται από τον τύπο του φακού και την ποιότητα του. Στη φωτογραφική ορολογία το άνοιγμα του φακού, είτε είναι μικρό είτε είναι μεγάλο, το σηματοδοτούμε με το εξής χαρακτηριστικό (F/stop). Το άνοιγμα του φακού επηρεάζει το βάθος πεδίου. Όσο πιο μεγάλο άνοιγμα επιλέξουμε για να κάνουμε την λήψη, τόσο μικρότερο βάθος πεδίου θα έχει η εικόνα μας, και αντίστροφα όσο πιο μικρό άνοιγμα επιλέξουμε για να κάνουμε την λήψη τόσο μεγαλύτερο βάθος πεδίου θα έχει η εικόνα μας. Υπάρχουν πολλοί και διαφορετικοί φακοί. Εδώ θα αναφερθούμε σε τρεις βασικές κατηγορίες. Α. φακοί με ευρεία γωνία κάλυψης και τους ονομάζουμε ευρυγώνιους (Wide Angle Lens). Β. φακοί με αποδεκτή ως φυσιολογική γωνία κάλυψης και τους ονομάζουμε κανονικούς, (Normal Lens) και Γ. φακοί με μικρή γωνία κάλυψης και αυτούς τους ονομάζουμε τηλεφακούς (Tele Lens). Όσο πιο ευρυγώνιο φακό χρησιμοποιείτε, τόσο μεγαλύτερο βάθος πεδίου θα αποκτούν οι φωτογραφίες σας. Και αντίστροφα όσο πιο μεγάλο τηλεφακό χρησιμοποιείτε, τόσο μικρότερο βάθος πεδίου θα έχουν οι φωτογραφίες σας. Το μέγεθος της εικόνας παίζει μεγάλο ρόλο σε σχέση με το σημείο που έχουμε τοποθετήσει τη φωτογραφική μας μηχανή. Όσο πιο μακριά η μηχανή μας βρίσκεται από το θέμα, τόσο μεγαλύτερο βάθος πεδίου αποκτά η εικόνα μας, όπως και όσο μεγαλύτερο χώρο καλύπτει το κύριο θέμα στο κάδρο μας, τόσο μικρότερο το βάθος πεδίου στην εικόνα μας. Ο μαγικός κόσμος της Φωτογραφίας, Σπύρος Σκιαδόπουλος, Εκδόσεις Leica Ακαδημία Δημιουργικής Φωτογραφίας, 2009 Fotomontaz - Το βάθος πεδίου στην φωτογραφία
Αλέξανδρος της Μασοβίας

Ο Αλέξανδρος, πολων. Aleksander (1400 - 2 Ιουνίου 1444) από τον Οίκος των Πιαστ ήταν επίσκοπος τού Τρέντο (1425-), τιτουλάριος πατριάρχης της Ακουιλέιας (1439-), καρδινάλιος ονομασθείς από τον αντίπαπα Φήλικα Ε΄ ως τιτουλάριος της επισκοπής του Αγ. Λαυρεντίου στη Δαμασκό, τιτουλάριος επίσκοπος τού Κουρ (Ελβετίας) (1442-), κοσμήτορας τού Συλλόγου τού καθεδρικού τού Αγ. Στεφάνου στη Βιέννη (1442-) και διπλωμάτης.

 Ήταν ο δευτερότκος γιος τού Σιεμόβιτ Δ΄ δούκα της δυτικής Μαζοβίας και της Αλεξάνδρας των Γκεντιμινιδών, κόρης τού Αλγκίρντας μεγάλου πρίγκιπα της Λιθουανίας. Αν και ήταν ο δεύτερος γιος, από μικρή ηλικία προορίστηκε για εκκλησιαστική σταδιοδρομία. Εστάλη στην Κρακοβία, στη Αυλή τού θείου του Βλαδισλάου Β΄ Γιαγκελόν της Πολωνίας, όπου άρχισε σπουδές. Με την προστασία τού βασιλιά το 1414 ονομάστηκε κοσμήτορας τού Συλλόγου τού καθεδρικού στο Γκνιέζνο. Το 1415-22 ήταν στο Πανεπιστήμιο της Κρακοβίας, όμως δεν ήταν καλός μαθητής και δεν το τελείωσε. Ωστόσο το 1422, ως ανιψιός τού βασιλιά, ορίστηκε τιμητικά πρύτανης, ενάντια στους κανονισμούς τού ιδρύματος. Το ίδιο έτος ο Βλαδισλάβ Β΄ προσπάθησε να τον ορίσει επίσκοπο τού Πόζναν, αλλά δεν τα κατάφερε. Το επόμενο έτος ο βασιλιάς με απόφαση τού πάπα Μαρτίνου Ε΄ τον όρισε επίσκοπο τού Τρέντο, στα σύνορα Γερμανίας-Ιταλίας. Τότε ο Αλέξανδρος χειροτονήθηκε ιερέας και ταξίδεψε στην επισκοπή του. Σχεδίαζε να ταξιδέψει στην Ουγγαρία για να πείσει τον Βλάντισλαβ Γ΄ της Πολωνίας (γιο τού προηγουμένου βασιλιά) να μην συμμετάσχει σε εκστρατεία εναντίον των Τούρκων, στην οποία κάλεσε ο πάπας· όμως κατά την προετοιμασία ασθένησε και απεβίωσε 44 ετών. Τάφηκε στον καθεδρικό τού Αγ. Στεφάνου της Βιέννης, όπου στον αριστερό τοίχο τού ιερού υπάρχει το ωραίο επιτύμβιο μνημείο του. Jan Władysław Woś: Beschwerden der Bürger von Trient über ihren Bischof Alexander von Masowien, “Zeitschrift für Ostforschung”, Jahr 38 (1989), 3. Heft, pp. 364–375. Jan Władysław Woś: Alessandro di Masovia vescovo di Trento (1423-1444). Un profilo introduttivo, Trento, Civis, 1990. Jan Władysław Woś: Alessandro di Masovia vescovo-principe di Trento (1423-1444). Un profilo introduttivo, Pisa, Giardini, 1994.
449 Αμβούργα

Η Αμβούργα (Hamburga) είναι ένας μεγάλος αλλά σκουρόχρωμος αστεροειδής της Κύριας Ζώνης Αστεροειδών, με απόλυτο μέγεθος (όπως ορίζεται για το Ηλιακό Σύστημα) 9,47. Ανακαλύφθηκε το 1899 από τους Γερμανούς αστρονόμους Μαξ Βολφ και Φρήντριχ Καρλ Άρνολντ Σβάσμαν, που παρατηρούσαν από τη Χαϊδελβέργη, και πήρε το όνομά του από το Αμβούργο.

 Οι διαστάσεις της Αμβούργας εκτιμώνται σε 85,6 χιλιόμετρα (από δεδομένα του IRAS), ενώ η μάζα της εκτιμάται σε 657 τρισεκατομμύρια τόνους για μέση πυκνότητα 2 gr/cm³. Ο φασματικός τύπος της είναι C (ανθρακούχος), ενώ το άλβεδό της είναι 0,039 (από δεδομένα του IRAS). Είναι άγνωστο αν και με ποια περίοδο περιστρέφεται η Αμβούργα γύρω από τον εαυτό της. Η μέση θερμοκρασία στην επιφάνειά της εκτιμάται σε 95 περίπου βαθμούς Κελσίου κάτω από το μηδέν. Τροχιά από το JPL (Java) / Εφημερίδα
Εθνική Εταιρεία Ελλήνων Λογοτεχνών

Η Εθνική Εταιρεία Ελλήνων Λογοτεχνών ιδρύθηκε το 1948, μετά από διάσπαση της Εταιρείας Ελλήνων Λογοτεχνών, συσπειρώνοντας στους κόλπους της λογοτέχνες κυρίως του κεντροδεξιού πολιτικού χώρου, με αντικείμενο την προάσπιση των δικαιωμάτων των συγγραφέων. Στα ιδρυτικά μέλη της περιλαμβάνονταν οι Στρατής Μυριβήλης, Ηλίας Βενέζης, Τάσος Αθανασιάδης, Άγγελος Δόξας, Άλκης Θρύλος, Ιωάννα Μπουκουβάλα-Αναγνώστου, Ι.Μ. Παναγιωτόπουλος, Άγγελος Τερζάκης, Πέτρος Χάρης και άλλοι σπουδαίοι νεοέλληνες συγγραφείς και ποιητές. Το πρώτο διοικητικό συμβούλιό της, το 1948, αποτέλεσαν οι Κ. Τσάτσος, Στρατής Μυριβήλης, Κώστας Ουράνης, Άγγελος Τερζάκης, Αντρέας Καραντώνης, Μ. Καραγάτσης, Σπ. Παναγιωτόπουλος, Γεώργιος Θεοτοκάς και Μιχ. Περάνθης.

 Στις 20 Οκτωβρίου 1948, κατά την πρώτη μετά την ίδρυση της Εταιρίας, συνεδρίαση του Διοικητικού Συμβουλίου, συγκροτήθηκε αυτό σε σώμα ως εξής: Πρόεδρος: Κώστας Ουράνης, Αντιπρόεδροι: Στρατής Μυριβήλης και Άγγελος Τερζάκης, Γεν. Γραμματεύς: Νίκος Προεστόπουλος, Ταμίας: Μιχάλης Περάνθης, Έφορος: Ανδρέας Καραντώνης. Από τις πρώτες αποφάσεις που πήρε το Διοικητικό Συμβούλιο ήταν πως «τα μέλη της Εταιρίας θέτουν στη διάθεση της Κυβερνήσεως τις υπηρεσίες τους για την ενίσχυση της πνευματικής επιστρατεύσεως του Έθνους κατά τη σημερινή κρίσιμη ώρα της Πατρίδας». Η Εταιρεία αρχικά στεγάστηκε μαζί με το Καλλιτεχνικό Επιμελητήριο και άλλα λογοτεχνικά σωματεία στη Στέγη Γραμμάτων και Τεχνών, στην οδό Μητροπόλεως 38. Από εκεί μεταφέρθηκε στη σημερινή έδρα της, στην οδό Ιπποκράτους 63, σε διαμέρισμα που δώρισε η Μαρία Οικονόμου, ενώ επεκτάθηκε και στο διπλανό διαμέρισμα, με δωρεά της Λουκίας Χουρμουζιάδη. Τα γραφεία της βρίσκονται στον 3ο όροφο της οδού Ιπποκράτους 63, Αθήνα. Ελευθεροτυπία Επίσημη ιστοσελίδα ΕΕΕΛ
Κριστίν Λιούις

Η Κριστίν Λιούις (Kristin Lewis) (1975, Λιτλ Ροκ, Αρκάνσας - ) είναι lyrico-spinto σοπράνο, γνωστή για το ρεπερτόριό της σε ρόλους του Verdi. Έχει δώσει παραστάσεις σε πολλά θέατρα σε όλο τον κόσμο, που εδρεύει στη Βιέννη, όπου συνέχισε τις σπουδές της με την τραγουδίστρια της όπερας Κάρολ Byers.

 Έχει βραβευτεί με τα βραβεία: ο "Καλλιτέχνης της Χρονιάς" (Φεστιβάλ Όπερας Savonlinna, 2010) το "Όσκαρ της Όπερας" (Ίδρυμα Arena di Verona, 2010) το "βραβείο Orazio Tosi" (Λέσχη Πάρμα Lirica, 2012)Είναι επίσης ννικήτρια στους διαγωνισμούς: Internationalen Gesangswettbewerb Ferruccio Tagliavini Concorso Internazionale Di Musica Gian Battista Viotti Concorso Internationale di Canto Debutto Ένα Merano (Όπερα Βραβείο και το Βραβείο κοινού) Το 2014 δημιούργησε το Ίδρυμα Kristin Lewis, προκειμένου να υποστηρίξει αναδυόμενους μουσικούς από την πολιτεία, Αρκάνσας, με κάλυψη για το κόστος σπουδών, συμμετοχή σε master classes, καθώς και εθνικές ή διεθνείς μετακινήσεις. http://www.kristinlewis.de/ http://www.kristinlewisfoundation.com/
Καστανιά Λεύκτρου Μεσσηνίας

Η Καστανέα (ή Καστάνια ή Μεγάλη Καστάνια) είναι ορεινό χωριό του νομού Μεσσηνίας και ανήκει στο δημοτικό διαμέρισμα του πρώην δήμου Λεύκτρου και νυν Δήμου Δυτικής Μάνης

 Το χωριό βρίσκεται σε υψόμετρο 700 μέτρων στους πρόποδες του Ταϋγέτου από την πλευρά της Μεσσηνίας και ανήκει στην περιοχή της ιστορικής Μάνης, ενίσχυσε την επανάσταση του 1821 με τετρακόσιους άντρες (τετρακόσια όπλα όπως αναφέρεται σε ορισμένα βιβλία), ενώ στον πύργο του Δουράκη, που υπάρχει στο χωριό έχει καταφύγει και ο οπλαρχηγός Θεόδωρος Κολοκοτρώνης. Στο χωριό υπάρχουν αρκετές εκκλησίες του 12ου αιώνα και η μία από τις δύο διώροφες χριστιανικές εκκλησίες της Ευρώπης. Προστάτης του χωριού είναι η Παναγία και γιορτάζει στις 15 Αυγούστου με δοξολογία και πανηγύρι μπροστά από την εκκλησία της Κοιμήσεως της Θεοτόκου στην πλατεία του χωριού. Το χωριό είναι προορισμός δροσιάς τους καλοκαιρινούς μήνες και σταθμός κυνηγιού το χειμώνα.
Διοικητική διαίρεση της Ελλάδας 1828

Η τρίτη Διοικητική διαίρεση της Ελλάδας, η πρώτη σαν ανεξάρτητο κράτος, έγινε το 1828 από τον κυβερνήτη Ιωάννη Καποδίστρια με το Ι' ψήφισμα της 13ης Απριλίου 1828. Ορίστηκαν δεκατρία θέματα ή τμήματα ή επιτροπίες με επιμέρους επαρχίες και έκτακτους επιτρόπους για κάθε ένα. Η διοικητική αυτή διαίρεση διατηρήθηκε μέχρι το 1833, όταν η Αντιβασιλεία άλλαξε τη διοικητική διαίρεση και εφάρμοσε την Διοικητική διαίρεση της Ελλάδας του 1833 με τη δημιουργία δέκα νομαρχιών και 42 επαρχιών και επιμέρους δήμων. Παρακάτω φαίνεται η διοικητική διαίρεση του 1828 και οι έκτακτοι επίτροποι:

 Έκτακτος επίτροπος Αχαΐας: Γεώργιος Μαυρομμάτης Επαρχία Βοστίτσας Επαρχία Καλαβρύτων Επαρχία Παλαιών Πατρών Έκτακτος επίτροπος Ήλιδος: Σπυρίδων Καλογερόπουλος Επαρχία Γαστούνης Επαρχία Πύργου Έκτακτος επίτροπος Άνω Μεσσηνίας: Αντώνιος Τσούνης Επαρχία Αρκαδίας Επαρχία Νεοκάστρου Επαρχία Μεθώνης Επαρχία Κορώνης Έκτακτος επίτροπος Άνω Μεσσηνίας: Γεώργιος Ψύλλας Επαρχία Νησίου Επαρχία Καλαμάτας Επαρχία Εμπλάκια ή Επαρχία Εμπλακίων Επαρχία Ανδρούτσας Επαρχία Λεοντάριον Επαρχία Μικρομάνης Επαρχία Δυτικής Σπάρτης Έκτακτος επίτροπος Λακωνίας: Ιωάννης Γενοβέλης Επαρχία Μονεμβασίας Επαρχία Μιστρά Επαρχία Πραστού Επαρχία Ανατολικής Σπάρτης Έκτακτος επίτροπος Αργολίδος: Νικόλαος Καλλέργης Επαρχία Άργους Επαρχία Ναυπλίου Επαρχία Κάτω Ναχαγέ Επαρχία Κορίνθου Έκτακτος επίτροπος Αρκαδίας: Αλεξάκης Βλαχόπουλος Επαρχία Φαναρίου Επαρχία Καρύταινας Επαρχία Τριπολιτσάς Επαρχία Αγίου Πέτρου Έκτακτος επίτροπος Βορείων Σποράδων: Αναστάσιος Λόντος Επαρχία Σκιάθου Επαρχία Σκόπελου Επαρχία Σκύρου Επαρχία Ηλιοδρομίων Επαρχία Ψαρών Έκτακτος επίτροπος Ανατολικών Σποράδων: Ιωάννης Κωλέττης Επαρχία Σάμου Επαρχία Καλύμνου Επαρχία Λέρου Επαρχία Πάτμου Επαρχία Ικαρίας Έκτακτος επίτροπος Δυτικών Σποράδων: Βιάρος Καποδίστριας , Γεώργιος Μαυρομμάτης Επαρχία Ύδρας Επαρχία Σπετσών Επαρχία Πόρου Επαρχία Αίγινας Επαρχία Σαλαμίνας Έκτακτος επίτροπος Βορείων Κυκλάδων: Κωνσταντίνος Μεταξάς, Νικόλαος Καλλέργης Επαρχία Σύρου Επαρχία Σερίφου Επαρχία Θερμιάς Επαρχία Κέας Επαρχία Άνδρου Επαρχία Τήνου Επαρχία Μυκόνου Έκτακτος επίτροπος Κεντρικών Κυκλάδων: Ρίζος Ιακωβάκης με τα νησιά Επαρχία Νάξου Επαρχία Πάρου Επαρχία Ίου Επαρχία Συκίνου Επαρχία Φολεγάνδρου Επαρχία Μήλου Επαρχία Κιμώλου Επαρχία Σίφνου Έκτακτος επίτροπος Νοτίων Κυκλάδων: Μιχαήλ Σούτσος Επαρχία Σαντορίνης Επαρχία Ανάφης Επαρχία Αστυπάλαιας Επαρχία Κάσσου Επαρχία Καρπάθου Ο πληθυσμός της Πελοποννήσου ήταν περίπου 400.000 άνθρωποι και των νησιών 169.000 άνθρωποι από την απογραφή του 1828 που έκανε ο Καποδίστριας. Στοιχεία για την κατανομή του πληθυσμού στην Πελοπόννησο υπάρχουν στην απογραφή της Γαλλικής Αποστολής στο Μωριά (Ελληνική απογραφή 1829 από την εκστρατεία του Μωριά). Στην απογραφή της Γαλλικής αποστολής υπάρχουν αναλυτικά δημοσιευμένα στοιχεία για όλα τα χωριά που απαρτίζουν την κάθε επαρχία. Διοικητική διαίρεση της Ελλάδας
Αγία Μαρίνα Αμαλιάδας Ηλείας

Για συνώνυμους οικισμούς δείτε τα λήμματα: Αγία Μαρίνα (αποσαφήνιση) Η Αγία Μαρίνα ή Αγία Μαρίνα Αμαλιάδας ή Αγία Μαρίνα Δουναίικων είναι παραθαλάσσιος οικισμός της Ηλείας στην Περιφερειακή Ενότητα Ηλείας σε υψόμετρο 9 μέτρα.

 Η Αγία Μαρίνα βρίσκεται στα δυτικά παράλια της Πελοποννήσου στο Ιόνιο πέλαγος, σε απόσταση 9 χλμ. ΝΔ. από την Αμαλιάδα και 2 χλμ. Δ. από τα Δουναίικα των οποίων αποτελεί παραθεριστικό θέρετρο. Ως ξεχωριστός οικισμός αναφέρεται επίσημα για πρώτη φορά το 1991 να απογράφεται στον τότε κοινότητα κοινότητα Δουναιίκων. Σύμφωνα με το Σχέδιο Καλλικράτης μαζί με τα Δουναίικα, τα Δανικά και τα Κάτω Κερτεζαίικα αποτελούν την τοπική κοινότητα Δουναίικων που υπάγεται στη δημοτική ενότητα Αμαλιάδος του Δήμου Ήλιδας και σύμφωνα με την απογραφή 2011 έχει πληθυσμό 9 κατοίκους. Στην Ηλεία και το δήμο Ανδραβίδας - Κυλλήνης υπάρχει ο συνώνυμος οικισμός Αγία Μαρίνα Βουπρασίας.
Σωτήριος (όνομα)

Ο Σωτήριος ή Σωτήρης προέρχεται από τον αρχαιοελληνικό τίτλο/επίθετο ''Σωτήρ'' που έδιναν οι αρχαίοι Έλληνες στους θεούς τους ή και σε σημαντικά πρόσωπα όπως ο Πτολεμαίος Α' Σωτήρ για συγκεκριμένους λόγους, και επίσης το πνεύμα/δαίμων ''Σωτήρ''. Στην χριστιανική Ελλάδα σήμερα, είναι κοινό ανδρικό όνομα προερχόμενο από την εορτή της Μεταμορφώσεως του Σωτήρος δηλαδή του Ιησού. Το αντίστοιχο θηλυκό όνομα είναι Σωτηρία. Η εορτή του ονόματος είναι στις 6 Αυγούστου. Το όνομα Σωτήριος είναι πολύ διαδεδομένο στις Ιβηρικές γλώσσες (Ισπανικά, Πορτογαλικά, Καταλανικά) ως Σαλβαδόρ (Salvador) και Σαλβατόρε (Salvatore) στα Ιταλικά. Ο Σωτήριος λέγεται και: Σώτος, Σωτηράκης, Άκης και παλαιότερα Σωτήρας. Η Σωτηρία λέγεται και : Σωτήρω, Σωτηρούλα, Σώτη, Σώτια, Σώτειρα.Προσωπικότητες με το όνομα Σωτήρης ή Σωτήριος είναι οι κάτωθι:

 Σωτήριος Αλεβιζόπουλος Σωτήριος Βισβίκης Σωτήριος Δαμιάνοβιτς Σωτήριος Ζάρκος Σωτήριος Θεοχαρόπουλος Σωτήριος Νοταράς Σωτήριος Παπαδαίος Σωτήριος Πετιμεζάς Σωτήρος Σαρατσόπουλος Σωτήρης Σταυριανάκος (1941-1974) Σωτήρης Χαραλάμπης Σωτήριος Γκοτζαμάνης (1885-1958) Σωτήρης Κούβελας, (1936). Σωτήριος Κροκιδάς, διετέλεσε πρωθυπουργός, (1852-1924) Σωτηράκης Λόντος (1750-1812) Σωτήρης Λύτρας (1945) Σωτήριος Μεσσηνέζης Σωτήριος Ν. Πετιμεζάς Σωτήρης Πέτρουλας, (1943-1965). Σωτήριος Σολιώτης (1894 - 1961) Σωτήριος Σταυρουλόπουλος (απεβίωσε 1952) Σωτήριος Στρατήγης, (1860-1945) Σωτήριος Σωτηρόπουλος, (1831-1898) Σωτήρης Χατζηγάκης (1945). Σωτήριος Δάκαρης (1916-1996) Σωτήρης Κωβός (1965) Σωτήριος Σολιώτης (1894-1961) Σωτήρης Γκορίτσας (1955) Σωτηρία Ιατρίδου (1901-1985) Σωτήρης Κακίσης (1954) Σωτηρία Λεονάρδου Σωτήρης Μουστάκας (1940-2007) Σωτηρία Μπέλλου (1921-1997) Σωτήρης Πατατζής (1917-1991) Σωτήρης Σκίπης (1881-1952) Σωτήρης Τζεβελέκος (1945) Σώτη Τριανταφύλλου (1957) Σώτια Τσώτου (1942-2011) Σωτήρης Χρηστίδης (1858-1940) Σωτήρης Καλυβάτσης (1969) Σωτήριος Ανάργυρος (1849-????) Σωτήριος Αντωνίου Σωτήριος Γερούσης (1803-1870) Σωτήρης Παναγιωτόπουλος (1804-1863) Σωτήριος Παπαστράτος (1883-1940) Σωτήρης Βερσής Σωτήρης Βλαχοστάθης Σωτήρης Καϊάφας Σωτήρης Κυργιάκος. Σωτήρης Λεοντίου Σωτήρης Λυμπερόπουλος Σωτήρης Νικολαΐδης Σωτήρης Νίνης Σαλβαδόρ Αγιέντε Σαλβαδόρ Νταλί Τον Αντίοχο Α΄ τον Σωτήρα ( 324 - 261 π.Χ. ) βασιλιά της Δυναστείας των Σελευκιδών. Σωτήρ Σωτήρ (δαίμων) Την πόλη με το όνομα Σωτηρία η Αριανή Το Τάγμα του Σωτήρος. Εορτολόγιο ΛΕΞΙΚΟ ΤΗΣ ΝΕΑΣ ΕΛΛΗΝΙΚΗΣ ΓΛΩΣΣΑΣ του Γ. ΜΠΑΜΠΙΝΙΩΤΗ, σελίδα 1732. ISBN 960-86190-1-7 ΛΕΞΙΚΟ ΠΡΩΪΑΣ, τόμος Β, σελίδα 2341. Σωτήρ (Βικιλεξικό)
Κουλούρα Αχαΐας

Η Κουλούρα είναι πεδινός οικισμός του Νομού Αχαΐας, αποτελεί έδρα της ομώνυμης Τοπικής Κοινότητας, και σύμφωνα με το «Πρόγραμμα Καλλικράτης» από 1/1/2011 ανήκει στο Δήμο Αιγιαλείας. Την περίοδο 1997-2010, βάσει του «Σχεδίου Καποδίστριας», ανήκε στον πρώην Δήμο Αιγίου ως έδρα του ομώνυμου πρώην Δημοτικού διαμερίσματος. Με την πυκνή δόμηση στην περιοχή ο οικισμός αποτελεί πρακτικά συνοικία της πόλης του Αιγίου καθότι βρίσκεται πολύ κοντά σε αυτό. Του "Μεσσηνέζη" είναι συνοικισμός της Κουλούρας.

 Σύμφωνα με τοπικές μαρτυρίες η ονομασία του οικισμού προέρχεται είτε από την παλιά πρακτική να «χωρίζουν» το νερό σε «κουλούρες», δηλ. κύκλους, ώστε να διαχειρίζονται καλύτερα το νερό του ποταμιού για την άρδευση των καλλιεργειών είτε από την ύπαρξη στην περιοχή μεγάλου πηγαδιού, «κουλούρα», για να υδρεύονται οι γύρω περιοχές. Η δημογραφική εξέλιξη του οικισμού στον 21ο αιώνα είναι η εξής: Αποτελέσματα της Απογραφής Πληθυσμού-Κατοικιών 2011 που αφορούν στο Μόνιμο Πληθυσμό της Χώρας, Εφημερίδα της Κυβερνήσεως της Ελληνικής Δημοκρατίας, τχ. 2ο, φ. 3465 (28 Δεκεμβρίου 2012). Ε.Σ.Υ.Ε. - Μόνιμος Πληθυσμός της Ελλάδος. Απογραφή 2001, Αθήνα 2004. ISBN 960-86704-8-9. Κεντρική Ένωση Δήμων και Κοινοτήτων (ΚΕΔΚΕ) - Ελληνική Εταιρία Τοπικής Ανάπτυξης και Αυτοδιοίκησης (ΕΕΤΑΑ), Λεξικό Διοικητικών Μεταβολών των Δήμων και Κοινοτήτων (1912-2001), Τόμοι Α΄-Β΄, Επιμέλεια έκδοσης: Γιάννης Μπαχάρας, Εκδόσεις ΕΕΤΑΑ, Αθήνα 2002. ISBN 960-7509-47-1. ISBN (SET) 960-7509-46-3. Θεόδωρος Η. Λουλούδης, Αχαΐα. Οικισμοί, οικιστές, αυτοδιοίκηση, Νομαρχιακή Επιχείρηση Πολιτιστικής Ανάπτυξης Ν.Α. Αχαΐας, Πάτρα 2010. Ε.Ε.Τ.Α.Α. - Διοικητικές μεταβολές Κουλούρας Αχαΐας. eetaa.gr. Ανακτήθηκε: 18/06/2018. Ε.Ε.Τ.Α.Α. - Διοικητικές μεταβολές Κοινότητας Κουλούρας Αχαΐας. eetaa.gr. Ανακτήθηκε: 18/06/2018.
Roath Lock

Το Roath Lock είναι κτήριο με τηλεοπτικά στούντιο στην περιοχή του Κόλπου του Κάρντιφ. Το κτήριο στεγάζει τηλεοπτικές παραγωγές του BBC μεταξύ των οποίων και οι σειρές Doctor Who, Casualty και Pobol y Cwm. Η κατασκευή του κτηρίου ολοκληρώθηκε στις 20 Φεβρουαρίου του 2011 και τα γυρίσματα για τα προγράμματα του BBC άρχισαν το Φθινόπωρο της ίδιας χρονιάς. Οι εγκαταστάσεις του κτηρίου βρίσκονται σε μία περιοχή, γνωστή ως Porth Teigr, η οποία βρίσκεται στον Κόλπο του Κάρντιφ. Στο κτήριο εργάζονται 500 με 600 άνθρωποι.

 Για το σχεδιασμό του κτηρίου ζητήθηκε μία περιοχή με μήκος 300 μέτρα, μία έκταση 20.000 τετραγωνικών μέτρων για τη στέγαση των στούντιο και των γραφείων με μία χαρακτηριστική όψη και με επαναλαμβανόμενα μοτίβα. Επίσης, έχει μία είσοδο γοτθικού στίλ, η οποία είναι εμπνευσμένη από τα σχέδια του Γουίλιαμ Μπέργκς στο Κάστρο του Κάρντιφ. Το κτήριο είχε κατασκευαστεί και τοποθετηθεί σε 13 μήνες, σηματοδοτώντας την ταχύτερη κατασκευή του BBC για το μέγεθός του. Στο κτήριο γυρίζονται διάφορα προγράμματα, τα οποία μέχρι να ολοκληρωθεί το Roath Lock, γυρίζονταν στο Ραδιομέγαρο του Κάντιφ, στα στούντιο Upper Boat Studios και στο Μπρίστολ. Μερικά από τα προγράμματα που γυρίζονται στο κτήριο είναι τα εξής: Doctor Who Casualty Pobol y Cwm (για το S4C) Οι πάνω και οι κάτω (Upstairs Downstairs) Wizards vs Aliens Τα στούντιο εξυπηρετούνται από τα αστικά του Κάρντιφ. Συγκεκριμένα από το αστικό με τον αριθμό 6, το οποίο ξεκινάει κάθε 10 λεπτά από τον Κόλπο του Κάντιφ και από το κέντρο της πόλης. BBC Ουαλία
Ταρπηία Πέτρα

Η Ταρπηία Πέτρα (λατινικά: Rupes Tarpeia) ήταν απόκρημνος βράχος στην νότια κορυφή του Καπιτωλίνου Λόφου, που δέσποζε πάνω από την Αγορά στην Αρχαία Ρώμη. Κατά την περίοδο της Ρωμαϊκής Δημοκρατίας χρησιμοποιήθηκε ως τόπος εκτελέσεων. Δολοφόνοι και προδότες, εφόσον καταδικάζονταν από τους quaestores parricidii, ρίπτονταν από τον γκρεμό. Την ίδια μοίρα είχαν άτομα με πνευματική ή βαριά σωματική αναπηρία, καθώς υπήρχε η αντίληψη πως ήταν καταραμένοι από τους θεούς. Σήμερα η περιοχή εξακολουθεί να θεωρείται επικίνδυνη και είναι περιφραγμένη.

 Σύμφωνα με τους θρύλους της πρώιμης ρωμαϊκής ιστορίας, όταν ο Τίτος Τάτιος επιτέθηκε κατά της Ρώμης για να εκδικηθεί για την αρπαγή των Σαβίνων γυναικών (8ος αιώνας π.Χ.), η Ταρπηία, μια εστιάδα παρθένα, κόρη του Σπούριου Ταρπήιου, διοικητή του φρουρίου που έστεκε στον Καπιτωλίνο, δωροδοκήθηκε ώστε να προδώσει τους Ρωμαίους, ανοίγοντας τις πύλες του Καπιτωλίου. Σύμφωνα με την αφήγηση του Τίτου Λίβιου, οι Σαβίνοι φορούσαν στο αριστερό τους χέρι βραχιόλια από χρυσό και δαχτυλίδια με πολύτιμες πέτρες. Η Ταρπήια τους ζήτησε ως αμοιβή να της δώσουν «ό,τι έφεραν στο αριστερό τους χέρι». Οι Σαβίνοι τήρησαν το γράμμα της συμφωνίας, όχι όμως και το πνεύμα, καθώς αντί να ανταμείψουν την Ταρπήια με τα κοσμήματά τους, την συνέθλιψαν με τις βαριές ασπίδες τους, τις οποίες επίσης έφεραν στο αριστερό χέρι και την πέταξαν από το βράχο αυτό. Γύρω στο 500 π.Χ., ο Λεύκιος Ταρκύνιος ο Υπερήφανος, έβδομος και τελευταίος μυθικός βασιλιάς της Ρώμης, έκανε επίπεδη την κορυφή του βράχου και, αφού απομάκρυνε τα ιερά που είχαν τοποθετήσει εκεί οι Σαβίνοι, έχτισε έναν ναό αφιερωμένο στο Δία. Ο βράχος επιβίωσε αυτής της αναμόρφωσης και χρησιμοποιούταν ακόμη για εκτελέσεις την εποχή του Σύλλα. Η ρίψη από τον Ταρπηία Πέτρα ήταν, κατά μια έννοια, μια μοίρα χειρότερη από θάνατο, καθώς έφερε το στίγμα της ατίμωσης. Η συνηθισμένη μέθοδος εκτέλεσης στην Αρχαία Ρώμη ήταν ο στραγγαλισμός στο Tullianum, γνωστό κι ως Φυλακή του Μαμερτίνου. Η εκτέλεση από το βράχο επιφυλασσόταν μοναχά στους χειρότερους προδότες και εγκληματίες. «Ρώμη», από τη σειρά Οδηγοί του Κόσμου, εκδ. Καθημερινή, Dorling Kindersley Αρπαγή των Σαβίνων Γυναικών Αρχαία Ρώμη
Ιβάν Μίκολτσιτς

Ο Ιβάν Μίκολτσιτς είναι ένας από τους πιο γνωστούς αρχαιολόγους στη Βόρεια Μακεδονία. Εκτός της αρχαιολογικής του έρευνας στη Βόρεια Μακεδονία, έχει εκδώσει πολλά έργα στα οποία προσπαθεί να αποδείξει ότι οι Μακεδόνες δεν σχετίζονται με τους Έλληνες αλλά και παράλληλα να αποδείξει ότι οι σύγχρονοι κάτοικοι της Βόρειας Μακεδονίας ανήκουν στην ίδια εθνότητα με τους Αρχαίους Μακεδόνες.

 Ο Μίκολτσιτς γεννήθηκε Κροάτης στην Inđija της Γιουγκοσλαβίας (σημερινή Σερβία) στις 25 Μαρτίου του 1936. Αποφοίτησε από τη Φιλοσοφική Σχολή του Πανεπιστημίου του Βελιγραδίου το 1958 και το 1965 απέκτησε διδακτορικό δίπλωμα. Εργάστηκε στα μουσεία του Στιπ, του Μοναστηρίου και των Σκοπίων και από το 1969 δίδαξε στη Φιλοσοφική Σχολή του Πανεπιστημίου των Σκοπίων. Το 1976 ανακήρυξε την ανακάλυψη της αρχαίας Βυλάζωρας. Микулчиќ, Иван (1996). Средновековни градови и тврдини во Македонија. Скопје: Македонска академија на науките и уметностите. Ανακτήθηκε στις 11 Φεβρουαρίου 2014.
Σιδηροδρομικός Σταθμός Ροδίτσας

Ο Σιδηροδρομικός Σταθμός Ροδίτσας είναι ένας σιδηροδρομικός σταθμός στη Ροδίτσα Λαμίας. Κατασκευάστηκε από τους Σιδηροδρόμους Θεσσαλίας (Λαρισαϊκός Σιδηρόδρομος) ως μέρος της γραμμής που συνέδεε Στυλίδα με Λειανοκλάδι. Ο σταθμός άνοιξε με τη σημερινή του μορφή (στάση) το 1904 και εξυπηρετείται από τα τοπικά τρένα ανάμεσα στο Λειανοκλάδι και τη Στυλίδα (Προαστιακός Λαμίας).

 Στις 16 Δεκεμβρίου 2012 σημειώθηκε ατύχημα στη διάβαση της στάσης, μεταξύ διερχόμενης αμαξοστοιχίας του Ο.Σ.Ε., μιας Stadler GTW 2/6, κατευθυνόμενη από τον Σ.Σ. Λειανοκλαδίου προς την Στυλίδα και ενός Ι.Χ. το οποίο αγνόησε τα προειδοποιητικά σήματα αλλά και τις μπάρες της διαβάσεως, με αποτέλεσμα την παράσυρση του από την αμαξοστοιχία σε απόσταση 60 περίπου μέτρων. Το συμβάν έληξε χωρίς σοβαρούς τραυματισμούς τόσο για τους επιβάτες της αμαξοστοιχίας αλλά και για τον οδηγό του ΙΧ.
Κωνσταντίνος Μαυροπάνος

Ο Κωνσταντίνος (Ντίνος) Μαυροπάνος (Αθήνα, 11 Δεκεμβρίου 1997) είναι Έλληνας ποδοσφαιριστής, ο οποίος αγωνίζεται στη Γουέστ Χαμ Γιουνάιτεντ και στην Εθνική Ελλάδος, στη θέση του αμυντικού.

 Τα πρώτα του βήματα τα έκανε στις υποδομές του Απόλλωνα Σμύρνης. Τον Ιανουάριο του 2016 δεν υπέγραψε συμβόλαιο με τον Απόλλωνα και υπέγραψε επαγγελματικό συμβόλαιο με τον ΠΑΣ Γιάννινα. Αρχικά έπαιζε με την ομάδα Κ-20. Τη σεζόν 2016-17 έκανε δύο εμφανίσεις με τον ΠΑΣ Γιάννινα στο πρωτάθλημα, ενώ επαγγελματικό ντεμπούτο έκανε στον αγώνα κυπέλλου με τον Αγροτικό Αστέρα. Στο πρωτάθλημα του 2017-18 ήταν από τους βασικούς παίκτες του ΠΑΣ Γιάννινα, αφού αγωνίστηκε στα 14 από τα 15 παιχνίδια και σκόραρε 3 γκολ. Αποτέλεσμα αυτού είναι να υπάρξει ενδιαφέρον από τις ομάδες των Αθηνών και της Θεσσαλονίκης. Μετά την παρουσία του στον ΠΑΣ Γιάννινα, ο Μαυροπάνος πήρε μεταγραφή στην Άρσεναλ. Σύμφωνα με δημοσιογραφικές πηγές, το ποσό της μεταγραφής έφθασε στα 2,1 εκ. ευρώ. Πραγματοποίησε το ντεμπούτο του με την ομάδα στις 29 Απριλίου 2018, στον αγώνα εναντίον της Μάντσεστερ Γιουνάιτεντ. Παρότι η Άρσεναλ ηττήθηκε με 2-1, ο Μαυροπάνος απέσπασε αρκετά θετικά σχόλια για την παρουσία του στον αγώνα. Τον Ιανουάριο του 2020 παραχωρήθηκε δανεικός στη Νυρεμβέργη μέχρι το τέλος της σεζόν. Τον Ιούλιο του ίδιου χρόνου δόθηκε δανεικός στη Στουτγκάρδη. Τον Οκτώβριο 2017 με τις εμφανίσεις του συμμετείχε σε παιχνίδια με την εθνική Ελπίδων (Κ-21). Στις 24 Μαρτίου 2021, ο Μαυροπάνος κλήθηκε στην Ανδρών για τους επερχόμενους προκριματικούς αγώνες του Παγκοσμίου Κυπέλλου 2022 εναντίον Ισπανίας και Γεωργίας. Στις 28 Μαρτίου 2021, έκανε το ντεμπούτο του με την εθνική ομάδα ως αλλαγή σε έναν φιλικό αγώνα με την Ονδούρα. Ο Κωνσταντίνος Μαυροπάνος στο soccerway Ο Κωνσταντίνος Μαυροπάνος στο transfermark
Καλαθοσφαίριση στους Θερινούς Ολυμπιακούς Αγώνες 2008 / άνδρες

Το τουρνουά καλαθοσφαίρισης ανδρών της 29ης Ολυμπιάδας διεξήχθη στο Πεκίνο, πρωτεύουσα της Κίνας, μεταξύ 10 και 24 Αυγούστου 2008. Συμμετείχαν δώδεκα εθνικές ομάδες και νικήτριες αναδείχθηκαν οι ΗΠΑ (13ο χρυσό ολυμπιακό μετάλλιο). Δεύτερη τερμάτισε η Ισπανία και τρίτη η Αργεντινή. Ο τελικός ανάμεσα στις ΗΠΑ και την Ισπανία θεωρείται ως ένας από τους συναρπαστικότερους αγώνες στην ιστορία των Ολυμπιακών. Σημαδεύτηκε όμως από τις βάσιμες διαμαρτυρίες των ηττημένων, ότι οι διαιτητές έδειξαν ανοχή σε επανειλημμένες περιπτώσεις αντικανονικού χειρισμού της μπάλας («μεταφορά») εκ μέρους των Αμερικανών, ακολουθώντας το σχετικό κανονισμό του NBA και όχι της FIBA που κανονικά ισχύει στις διεθνείς διοργανώσεις. Αποκορύφωμα των διαμαρτυριών ήταν η επιδεικτική διάπραξη της παράβασης από τον Ισπανό πλέι μέικερ Ναβάρο λίγα δευτερόλεπτα πριν τη λήξη, όταν το ματς είχε κριθεί, μπροστά στους διαιτητές.

 Η FIBA παραχώρησε αυτοδίκαιη συμμετοχή στη διοργανώτρια χώρα και την παγκόσμια πρωταθλήτρια 2006. Επτά εισιτήρια δόθηκαν στις ηπειρωτικές ζώνες για να τα διανείμουν μέσω των πρωταθλημάτων τους - από ένα σε Ασία, Αφρική και Ωκεανία, από δύο σε Αμερική και Ευρώπη. Με παρόμοια αναλογία, δώδεκα επιλαχόντες προκρίθηκαν στο Προ-ολυμπιακό Τουρνουά της Αθήνας (24-20 Ιουλίου 2008), όπου διεκδίκησαν τα τελευταία τρία εισιτήρια. Οι ομάδες χωρίστηκαν με κλήρωση σε δύο ομίλους. Οι τέσσερις πρώτοι κάθε ομίλου αναμετρήθηκαν χιαστί στα νοκ-άουτ παιχνίδια των προημιτελικών, τα οποία οδηγούσαν τους νικητές σε προκαθορισμένες διασταυρώσεις στους ημιτελικούς. Οι νικητές των ημιτελικών αναμετρήθηκαν στο τελικό, οι ηττημένοι στο μικρό τελικό. Οι αγώνες κατάταξης για τις θέσεις 5 - 12 καταργήθηκαν και εισήχθη μια πλασματική βαθμολογία, η οποία λάμβανε υπόψιν τα εξής κριτήρια (ιεραρχικά): περισσότερες νίκες, θέση στον όμιλο, μεγαλύτερο πηλίκο Π+ διά Π- στον όμιλο. Κριτήρια κατάταξης ισοβαθμούντων (ιεραρχικά): περισσότερες νίκες στους μεταξύ τους αγώνες, μεγαλύτερο πηλίκο Π+ διά Π- στους μεταξύ τους αγώνες, μεγαλύτερο πηλίκο Π+ διά Π- στο σύνολο των αγώνων. (μέσοι όροι ανά αγώνα) Για τα κριτήρια κατάταξης των θέσεων 5-12, βλ. Σύστημα διεξαγωγής 2008 Olympic Games: Tournament Men - επίσημος ιστοχώρος της FIBA
Λίζα Μαρκόφσκι

Η Λίζα Άνν Μαρκόφσκι (αγγλικά: Lisa Murkowski, 22 Μαΐου 1957), είναι Αμερικανίδα πολιτικός και δικηγόρος, που υπηρετεί ως Γερουσιαστής των Ηνωμένων Πολιτειών από την Αλάσκα από το 2002. Είναι μέλος του Ρεπουμπλικανικού Κόμματος.Επίσης, υπηρέτησε και ως Μέλος της Βουλής των Αντιπροσώπων της Αλάσκα από την 14η περιφέρεια από το 1999 έως το 2002.

 Γεννήθηκε στις 22 Μαΐου 1957 και είναι η κόρη του πρώην Γερουσιαστή και Κυβερνήτη της Αλάσκα Φρανκ Μαρκόφσκι. Πριν από το διορισμό της στη Γερουσία, υπηρετούσε στη Βουλή των Αντιπροσώπων της Αλάσκας, κατά το διάστημα 1999-2002.Η Λίζα Μαρκόφσκι, διορίστηκε στην Αμερικανική Γερουσία από τον πατέρα της, Φρανκ Μαρκόφσκι, ο οποίος παραιτήθηκε από την έδρα του για να γίνει τον Δεκέμβριο του 2002, Κυβερνήτης της Αλάσκα. Ολοκλήρωσε την θητεία του πατέρα της ως τον Ιανουάριο του 2005, ενώ συνέχισε μετέπειτα να κατέχει το αξίωμά της, καθώς είχε εκλεγεί σε αυτό το 2004 (48,62%). Το 2010 κέρδισε μία νέα θητεία, όταν συγκέντρωσε το 39,49% των ψήφων της Πολιτείας. Επανεξελέγη στο αξίωμα, στις εκλογές του 2016 (44,4%).
Ουίλιαμ Χένρι Μπραγκ

Ο Ουίλιαμ Χένρι Μπραγκ (William Henry Bragg, 2 Ιουλίου 1862 – 12 Μαρτίου 1942), μέλος του Τάγματος της Αξίας, Ιππότης-Διοικητής του Τάγματος της Βρετανικής Αυτοκρατορίας, μέλος της Βασιλικής Εταιρείας, ήταν Βρετανός φυσικός, χημικός, μαθηματικός, και ενεργός αθλητής που μοναδικώς μοιράστηκε ένα βραβείο Νόμπελ με το γιο του, τον Ουίλιαμ Λώρενς Μπραγκ - το Βραβείο Νόμπελ Φυσικής του 1915. Βραβεύτηκε για την εργασία του πάνω στην περίθλαση των ακτίνων Χ. Το ορυκτό μπραγκίτης ονομάστηκε έτσι προς τιμήν των Μπραγκ, καθώς ήταν το πρώτο ορυκτό που μελετήθηκε με τη βοήθεια ακτίνων Χ.

 Ο Μπραγκ γεννήθηκε στο Ουέστγουρντ κοντά στη πόλη Γουίγκτον στο Κάμπερλαντ της βορειοδυτικής Αγγλίας, και ήταν γιος του Ρόμπερτ Τζον Μπραγκ, γεωργού και αξιωματικού του εμπορικού στόλου, και της Μαίρη Γουντ, που ήταν η κόρη ιερέα. Όταν ο Μπραγκ έγινε επτά ετών η μητέρα του πέθανε, και ο μικρός Μπραγκ μεγάλωσε με το θείο του, που επίσης είχε το όνομα Ουίλιαμ Μπραγκ, στο Μαρκετ Χάρμπορο του Λέστερσαϊρ. Μορφώθηκε στο Ολντ Γκράμμαρ Σκουλ εκεί, στο Κολλέγιο του Κινγκ Ουίλιαμ στη Νήσο του Μαν, και κέρδισε μια υποτροφία στο Κολλέγιο Τρίνιτι του Κέιμπριτζ. Αποφοίτησε το 1884, τρίτος στον κατάλογο πτυχιακών εξετάσεων (wrangler), και το 1885 πήρε άριστα στις πτυχιακές εξετάσεις των μαθηματικών (tripos).
Έμβλημα της Βάδης-Βυρτεμβέργης

Το έμβλημα της Βάδης-Βυρτεμβέργης καθορίστηκε έπειτα από την ένωση των πρώην κρατιδίων της Γερμανίας, τη Βάδη, τη Βυρτεμβέργη-Βάδη και τη Βυρτεμβέργη-Χοεντσόλερν οι οποίες είχαν διαιρεθεί εξαιτίας των διαφορετικών δυνάμεων κατοχής μετά το Δεύτερο Παγκόσμιο Πόλεμο. Η ένωση έγινε το 1952. Υπάρχουν δύο εμβλήματα: το Μείζον, που είναι πιο επίσημο και το μικρότερο. Το έμβλημα περιέχεται στη μη αστική σημαία της Βάδης-Βυρτεμβέργης.

 Στο θυρεό εικονίζονται τρία μαύρα λιοντάρια με κόκκινες γλώσσες σε φόντο χρυσό. Το σύμβολο αυτό ήταν το έμβλημα του Δουκάτου της Σουαβίας και θεωρείται ότι έχει κοινή προέλευση και για τα δύο κρατίδια. Τα δύο ζώα που βαστούν το έμβλημα υποδηλώνουν και τα δύο κρατίδια: ο τάρανδος συμβολίζει τη Βυρτεμβέργη και ο γρύπας τη Βάδη. Τα έξι μικρά εμβλήματα που βρίσκονται στην κορυφή συμβολίζουν τις ρίζες ορισμένων τμημάτων της Βάδης-Βυρτεμβέργης. Από αριστερά προς τα δεξιά είναι: Φραγκονία: για τις πρώην φραγκονικές περιοχές στα βορειοανατολικά Οίκος των Χοεντσόλερν: για την ομώνυμη επαρχία Βάδη Βυρτεμβέργη Παλατινάτο: για την περιοχή γύρω από το Μανχάιμ και τη Χαϊδελβέργη Αυστρία: για την Άπω Αυστρία στο Νότο. Σημαίες του Κόσμου
Στέλιος Σπανός (αντιστασιακός)

Ο Στέλιος Σπανός ή Καρδάρας (1926-1944) ήταν Έλληνας αντιστασιακός, μαχητής του ΕΛΑΣ και ομαδάρχης της ΟΠΛΑ, εκτελέστηκε στις 18-8-1944 από τα τάγματα ασφαλείας.

 Ο Στέλιος Σπανός γεννήθηκε στην Αθήνα το 1926 σε μια φτωχή οικογένεια προσφύγων από τη Μικρά Ασία. Έμεναν οικογενειακώς στην Αγία Σοφία Πειραιά. Από μεροκάματο σε μεροκάματο, ο Στέλιος ζούσε "μεροδούλι μεροφάι" όπως λένε μέχρι την εποχή της Κατοχής που όρθωσε το ανάστημά του στον Γερμανό κατακτητή. Η δράση του στην Εθνική Αντίσταση ξεκινά ως σαλταδόρος. Από εκείνα τα παιδιά που πήδαγαν σε γερμανικά καμιόνια και πέταγαν στους συντρόφους τους ότι πολύτιμο έβρισκαν, ενώ ακόμα το όχημα ήταν εν κινήσει. Αργότερα θα οργανωθεί στο ΕΑΜ Κοκκινιάς και στο ΚΚΕ. Στη διάρκεια της Κατοχής έγινε μέλος του ΕΑΜ Κοκκινιάς του εφεδρικού ΕΛΑΣ Αθήνας και του ΚΚΕ. Ξεκίνησε τη δράση του ως σαλταδόρος, κλέβοντας όπλα για λογαριασμό του ΕΛΑΣ και τρόφιμα, τα οποία μοίραζε στον κόσμο. Θα δράσει ως σαμποτέρ, οπλισμένος μόνο με ένα "Parabellum" . Διακρίθηκε για τη δράση του και έγινε ομαδάρχης της ΟΠΛΑ. Διακρίθηκε ιδιαιτέρως για τη γενναιότητα που επέδειξε στη Μάχη της Κοκκινιάς στις 7 Μαρτίου 1944. Παρά το νεαρό της ηλικίας του (ήταν μόλις 18 ετών το 1944) είχε μεγάλη φήμη στους συναγωνιστές και στους εχθρούς του. Συνελήφθη μια μέρα μετά το Μπλόκο της Κοκκινιάς από τα τάγματα ασφαλείας, βασανίστηκε φρικτά και εκτελέστηκε στον Άγιο Διονύσιο της Δραπετσώνας.Για τον Σπανό έχει γραφεί τραγούδι από τον Μιχάλη Γενίτσαρη που διηγείται το τέλος του το οποίο παρουσιάστηκε στις εκδηλώσεις του ΕΑΜ για την Απελευθέρωση.
Ντόρις Κούνστμανν

Η Ντόρις Κούνστμανν (γερμ. Doris Kunstmann 1944) είναι Γερμανίδα ηθοποιός.Έχει λάβει μέρος σε πολλές ταινίες της τηλεόρασης και του κινηματογράφου, αλλά με σε τηλεοπτικά σίριαλ. Βραβεύτηκε το 1975 με την Χρυσή Κάμερα.

 Γεννήθηκε στις 22 Οκτωβρίου 1944 στο Αμβούργο. Πατέρας της ήταν ο παραγωγός Γκέοργκ Τις και μητέρα της η ηθοποιός και γραφίστας Έρικα Κούντσμανν. Αρχικά μεγάλωσε με τους παππούδες της και στη συνέχεια παρακολούθησε το οικοτροφείο της Βόρειας Θάλασσας στο Σανκτ Πέτερ Όρντινγκ . Ενδιαφέρθηκε για την υποκριτική σε μικρή ηλικία και μετά την αποφοίτησή της από το γυμνάσιο, με τη συμβουλή του ηθοποιού Γιόζεφ Όφφενμπαχ εκπαιδεύτηκε στο δραματικό στούντιο Hildburg Frese στο Αμβούργο. Hermann J. Huber : Langen Müller's Actor Lexicon of the Present . Γερμανία. Αυστρία. Ελβετία Ε Albert Langen • Georg Müller Verlag GmbH, Μόναχο • Βιέννη 1986, ISBN 3-7844-2058-3, σελ. 556. Kay Less : Το μεγάλο προσωπικό λεξικό της ταινίας . Οι ηθοποιοί, οι σκηνοθέτες, οι εικονολήπτες, οι παραγωγοί, οι συνθέτες, οι σεναριογράφοι, οι αρχιτέκτονες του κινηματογράφου, οι σκηνοθέτες, οι ενδυματολόγοι, οι κόφτες, οι ηχολήπτες, οι μακιγιέρ και οι σχεδιαστές ειδικών εφέ του 20ού έτους Αιώνας. Τόμος 4ος: H - L. Botho Höfer - Richard Lester. Schwarzkopf & Schwarzkopf, Βερολίνο 2001, ISBN 3-89602-340-3, σ. 514.
Τάσος Ιορδανίδης

Ο Τάσος Ιορδανίδης είναι Έλληνας ηθοποιός. Αποφοίτησε από τη Δραματική Σχολή του Εθνικού Θεάτρου το 2005 ξεκινώντας την πορεία του ως ηθοποιός σε θέατρο και τηλεόραση.

 Γεννήθηκε στις 28 Μαΐου του 1982 στον Πειραιά όπου και μεγάλωσε. Τελειώνοντας το σχολείο πέρασε στο Εθνικό και Καποδιστριακό Πανεπιστήμιο Αθηνών και συγκεκριμένα στο Τμήμα Γαλλικής Γλώσσας και Φιλολογίας ενώ λίγο καιρό μετά ξεκίνησε παράλληλα τις σπουδές του στη Δραματική Σχολή του Εθνικού Θεάτρου με σκοπό να γίνει ηθοποιός. Το 2005 ολοκλήρωσε τις σπουδές του και στις δύο σχολές ξεκινώντας την πορεία του ως ηθοποιός.Την ίδια χρονιά έκανε το τηλεοπτικό του ντεμπούτο με σύντομους ρόλους σε σειρές όπως Singles, Η αδερφή της αδερφής της αδερφής μου, Στο Παρά Πέντε, Το Κόκκινο Δωμάτιο, Και sera sera, τύχη βουνό. Τη σεζόν 2006-2007 είχε το ρόλο του Θωμά στη μαύρη κωμωδία του ANT1 Πόσο γλυκά με σκοτώνεις. Το 2007 ακολούθησαν και άλλες τηλεοπτικές συμμετοχές στις σειρές Το Κόκκινο Δωμάτιο, Αληθινοί Έρωτες και Επτά Θανάσιμες Πεθερές ενώ τη σεζόν 2007-2008 είχε το ρόλο του αστυνόμου Λύτρα στον τρίτο κύκλο της καθημερινής σειράς του ANT1 Έρωτας. Επίσης έπαιξε στις σειρές Σε Είδα, Ιατρικό Απόρρητο, Λίτσα .com Ηρωίδες. Παράλληλα με την τηλεόραση συνέχιζε και τη θεατρική του πορεία σε παραστάσεις όπως Βρώμικες Ιστορίες σε Γα Μείζονα σε σκηνοθεσία Νίκου Δαφνή, Επικίνδυνες σχέσεις σε σκηνοθεσία Γιώργου Κιμούλη, Το Δάσος σε σκηνοθεσία Γρηγόρη Καραντινάκη, Ο Συλλέκτης σε σκηνοθεσία Γιάννη Βούρου και άλλες. Το 2012 έκανε το κινηματογραφικό του ντεμπούτο στη δραματική ταινία του Χριστόφορου Παπακαλιάτη Αν.... Το 2015 επέστρεψε τηλεοπτικά πρωταγωνιστώντας στη κομεντί του MEGA Ηρωίδες ενώ το 2019 είχε το ρόλο του Στέλιου Σαββάκη στην αστυνομική σειρά του Σωτήρη Τσαφούλια Έτερος Εγώ: Χαμένες Ψυχές. Τη σεζόν 2020-2021 εντάχθηκε στο καστ του δεύτερου κύκλου της καθημερινής σειράς του ΣΚΑΪ 8 λέξεις και συμμετείχε ως guest, στον ρόλο του δικηγόρου Διαμαντή, στα 2 επεισόδια του δεύτερου κύκλου της σειράς Η τούρτα της μαμάς με τίτλο "Το διαζύγιο" Από τον Σεπτέμβριο του 2021 υποδύεται το Μάνο Βρεττάκο στην καθημερινή δραματική σειρά του MEGA Η Γη της Ελιάς σε σκηνοθεσία Ανδρέα Γεωργίου. Στην ΕΡΤ1 επέστρεψε, το 2023 και παρουσιάζει συμμετέχει στην εκπομπή Μπαμπά-δες Το 2008 ξεκίνησε τη σχέση του με την επίσης ηθοποιό Θάλεια Ματίκα. Τον Δεκέμβριο του 2011 το ζευγάρι παντρεύτηκε με πολιτικό γάμο ενώ το 2013 ήρθε στον κόσμο ο γιος τους Δανός. Το 2016 το ζευγάρι έγιναν ξανά γονείς καθώς ήρθε στον κόσμο η κόρη τους Νάγια.
Ερρίκος του Αλμαίν

Ο Ερρίκος του Αλμαίν (Henri d'Almayne, 2 Νοεμβρίου 1235 - 13 Μαρτίου 1271) από τον Οίκο του Ανζού ήταν γιος του Ριχάρδου της Κορνουάλης και της Ισαβέλλας Μαρσάλ. Το προσωνύμιο "Αλμαίν" (γαλλ. Allemagne = Γερμανία) του δόθηκε από τους αριστοκρατικούς κύκλους της Βρετανίας και έχει σχέση με την εκλογή του πατέρα του στη θέση του βασιλιά της Γερμανίας.Ο Ερρίκος στέφτηκε ιππότης μετά τη στέψη του πατέρα του στο Άαχεν στις 17 Μαΐου 1257 σύμφωνα με τα Γερμανικά έθιμα. Οι θείοι του ήταν ο Ερρίκος Γ΄ της Αγγλίας και Σιμόν ντε Μοντφόρντ βρέθηκαν σε εμφύλια σύγκρουση στον "Α΄ Πόλεμο των Βαρόνων", ο Ερρίκος αφού άλλαξε στάση πολλές φορές τελικά υποστήριξε τους βασιλικούς και ήταν ένας από τους ομήρους στη μάχη του Λιους (1264), κρατήθηκε στο Γουόλινγκφορντ και στη συνέχεια ελευθερώθηκε. Συμμετείχε στην Η΄ Σταυροφορία (1268), o ξάδελφος του Εδουάρδο Α΄ της Αγγλίας τον έστειλε από τη Σικελία στη Γασκώνη μετά τις ταραχές που είχαν ξεσπάσει στην περιοχή για να κλείσει ειρήνη, επέστρεψε με τον Φίλιππο Γ΄ της Γαλλίας και τον Κάρολος τον Ανδεγαυό.

 Ο Ερρίκος δολοφονήθηκε στο Βιτέρμπο στις 13 Μαρτίου 1271 από τα ξαδέλφια του Γκυ και Σιμόν τον νεώτερο, γιο του Σιμόν 6ου κόμη του Λέστερ για εκδίκηση λόγω του αποκεφαλισμού του πατέρα τους και του μεγαλύτερου αδελφού τους στη "μάχη του Ιβσάμ". Η πράξη αναφέρεται από τον Δάντη που τοποθέτησε τον Γκυ του Μόντφορντ στον έβδομο κύκλο της κόλασης στο έργο του Θεία Κωμωδία που έγραψε 40 χρόνια μετά τον θάνατο του Ερρίκου, ο Ερρίκος τάφηκε στο αβαείο του Χάιλ. Ο Ερρίκος παντρεύτηκε την Κωνσταντία του Μπίρν, τη μεγαλύτερη από της τέσσερις κόρες του Γκαστόν Ζ΄ υποκόμη του Μπιρν στο κάστρο του Ουίνδσορ στις 5 Μαΐου 1269, δεν απέκτησε παιδιά και ο ετεροθαλής αδελφός του Εδμόνδος τους τίτλους του πατέρα τους. Goldsmith, Oliver, The history of England, from the earliest times to the death of George II, London, 1800. Maddicott, J. R., Simon de Montfort, Cambridge University Press, 1994. Prestwich, Michael, Edward I, Methuen London Ltd, 1988. Treharne, Reginald Francis, and Ivor John Sanders, Documents of the baronial movement of reform and rebellion, 1258-1267, Oxford University Press, 1973. Tyerman, Christopher, England and the Crusades, 1095-1588, University of Chicago Press, 1988. Ριχάρδος, κόμης της Κορνουάλης
Ωμπέν-Λουί Μιλέν ντε Γκρανμαιζόν

Ο Ωμπέν-Λουί Μιλέν ντε Γκρανμαιζόν (γαλλ. Aubin-Louis Millin de Grandmaison) (1759-1818) υπήρξε Γάλλος αρχαιοδίφης, φυσιοδίφης, και λόγιος εκδότης εφημερίδας και συγγραφέας επιστημονικών βιβλίων. Διετέλεσε διευθυντής του γαλλικού νομισματικού και αρχαιολογικού μουσείου Cabinet des médailles.

 Γεννήθηκε στο Παρίσι στις 19 Ιουλίου 1759. Κατά την διάρκεια της Γαλλικής Επανάστασης φυλακίστηκε το 1792 λόγω της συνεχούς εκστρατείας του ενάντια των Ιακωβίνων μέσω της εφημερίδας Chronique de Paris της οποίας ήταν εκδότης. Μετά από ένα χρόνο αποφυλακίστηκε και ακολούθησε την πολιτική παράταξη των Θερμιδοριάνων. Δίδαξε αρχαιολογία στην βασιλική βιβλιοθήκη και επανίδρυσε την Εθνική Βιβλιοθήκη, ενώ διετέλεσε και καθηγητής των φυσικών επιστημών, και για ένα χρόνο πρόεδρος του Κονσερβατόριου της Εθνικής Βιβλιοθήκης. Μαζί με τους Pierre Marie Auguste Broussonet (1761–1807) και Louis Augustin Guillaume Bosc (1759–1828) ίδρυσε την πρώτη Λινναϊκή Εταιρεία. Δημοσίευσε πολλά βιβλία περί της αρχαίας ελληνικής αγγειογραφίας, ευρετήρια έργων τέχνης και άλλα σημαντικά έργα. Απεβίωσε στις 14 Αυγούστου 1818 στην γενέτειρά του.
ΖΣ Σαιν-Πιερουάζ

Η Ζενές Σπορτίβ Σαιν-Πιερουάζ, ή ΖΣΣΠ, είναι γαλλική ποδοσφαιρική ομάδα με έδρα το Σαιν-Πιέρ της Ρεουνιόν και έτος ίδρυσης το 1950. Αποτελεί την ομάδα με τους περισσότερους τίτλους, μαζί με την ΣΣ Σαιντ-Λουιζιέν, στο Πρωτάθλημα της Ρεουνιόν με 16 νίκες.

 Πρωτάθλημα Ρεουνιόν (16) Πρωταθλήτρια : 1956, 1957, 1959, 1960, 1961, 1971, 1972, 1973, 1975, 1976, 1978, 1989, 1990, 1993, 1994, 2008Κύπελλο Ρεουνιόν (8) Νικήτρια : 1959, 1962, 1971, 1980, 1984, 1989, 1992, 1994 Φιναλίστ : 2002Τοπικό Κύπελλο Γαλλίας (5) Νικήτρια : 1964, 1971, 1976, 1977, 1989Κύπελλο Υ.Ν. (3) Νικήτρια : 1990, 1991, 1995CAF Champions League Δεύτερος Γύρος : 1995, 1997 Η ομάδα από το Σαιν-Πιέρ έχει συνάψει συνεργασία με την ΧΑΚ, δίνοντας, έτσι, την ευκαιρία στους καλύτερους νεαρούς παίκτες από τις ακαδημίες της να πάρουν "προαγωγή" για την Χάβρη. Αυτό βοήθησε αριθμό νεαρών παικτών να δώσει ώθηση στην καριέρα του, όπως συνέβη στην περίπτωση των Γκιγιόμ Οαρό, Φλοράν Σιναμά-Πονγκόλ, Ντιμιτρί Παγιέ και πιο πρόσφατα με τους νεαρούς Ζαν-Πασκάλ Φονταίν, Ελ Φαρντού Μπεν Ναμπουχάν και Ματιέ Λαγκαρίγκ. http://www.jsstpierroise.footblog.fr Αρχειοθετήθηκε 2018-03-18 στο Wayback Machine.
Estranged

Το "Estranged" είναι μια μπαλάντα του αμερικανικού hard rock συγκροτήματος Guns N' Roses. Εμφανίστηκε στο άλμπουμ Use Your Illusion II το 1991, ενώ κυκλοφόρησε ως το τελευταίο single του δίσκου 3 χρόνια αργότερα.

 Το "Estranged" είναι το δεύτερο μεγαλύτερο τραγούδι του συγκροτήματος, με διάρκεια 9,23 λεπτά. Αποτελούμενο από πολλά κουπλέ και σόλο κιθάρας και πιάνου, δεν έχει ένα βασικό ρεφρέν. Σύμφωνα με τον κιθαρίστα Slash, το κομμάτι γράφτηκε μια περίοδο κατά την οποία η μπάντα έκανε πρόβες στο Σικάγο. Ο τραγουδιστής Αξλ Ρόουζ το έγραψε όταν ο γάμος του με την Έριν Έϊβερλι περνούσε κρίση. Το μουσικό βίντεο, σκηνοθετημένο από τον Άντι Μόραχαν, διηγείται φανταστικά γεγονότα με πρωταγωνιστή τον Ρόουζ. Μαζί με τα βίντεο για τα κομμάτια "Don't Cry" και "November Rain" σχηματίζει ιστορία βασισμένη σε μία με το όνομα "Without You" του Ντελ Τζέιμς, φίλου του συγκροτήματος. Η παραγωγή ήταν περίπου 4.000.000 $. Estranged The Garden Αξλ Ρόουζ - πιάνο, κύρια φωνητικά Slash - κιθάρα Ίζυ Στράντλιν - κιθάρα Νταφ ΜαΚέγκαν - μπάσο Ματ Σόρουμ - ντραμς
Φρέιρ Αλεξάντερσον

Ο Φρέιρ Αλεξάντερσον (γεννήθηκε στις 18 Νοεμβρίου 1982) είναι Ισλανδός προπονητής ποδοσφαίρου και πρώην παίκτης. Ήταν προπονητής της εθνικής ομάδας γυναικών της χώρας του από το 2013 έως το 2018.

 Ο Φρέιρ αναρριχήθηκε από τα τμήματα υποδοχής της Λέικνιρ Ρέικιαβικ, όπου έπαιξε 81 αγώνες κυπέλλου και πρωταθλημάτων. Τον Σεπτέμβριο του 2013 ο Φρέιρ διορίστηκε προπονητής της Ισλανδικής γυναικείας εθνικής ομάδας ποδοσφαίρου.Καθώς η Μαργκρέτ Λάρα Βιδαρσντότιρ αποχώρησε προσωρινά με άδεια μητρότητας, ο Φρέιρ διόρισε την Σάρα Μπιορκ Γκουναρσντότιρ ως νέα αρχηγό τον Ιανουάριο του 2014.Στις 4 Σεπτεμβρίου 2018 ανακοίνωσε ότι παραιτήθηκε από προπονητής της ομάδας αφού η εθνική Ισλανδίας απέτυχε να προκριθεί για το Παγκόσμιο Κύπελλο Ποδοσφαίρου Γυναικών του 2019. Ο Φρέιρ ήταν αναλυτής αγώνων για την Ισλανδική εθνική ομάδα ποδοσφαίρου κατά τη διάρκεια του Παγκοσμίου Κυπέλλου του 2018. Φρέιρ Αλεξάντερσσον στην Ποδοσφαιρική ομοσπονδία της Ισλανδίας (KSÍ)
Κώστας Διγκαβές

Ο Κώστας Διγκαβές (1934 - 3 Μαρτίου 2015) ήταν Έλληνας δικηγόρος και συγγραφέας. Έγινε γνωστός από την έκδοση των ελληνικών και διεθνών αλμανάκ από το 1983 ως το 2012 αλλά και άλλων βιβλίων νομικού, πολιτικού και ιστορικού περιεχομένου. Το Αλμανάκ που εξέδιδε κάθε χρόνο ήταν ένα μοναδικό για την Ελλάδα ημερολόγιο ελληνικών και διεθνών γεγονότων.

 Γεννήθηκε στη Θεσσαλονίκη και σπούδασε νομικά στο ΑΠΘ.Άσκησε το δικηγορικό λειτούργημα στη συμπρωτεύουσα και από το 1983 ως το 2012 εξέδιδε ανελλιπώς το ετήσιο Ελληνικό και Διεθνές Αλμανάκ. Συνέγραψε και άλλα βιβλία, καταγράφοντας εκλογικά αποτελέσματα, περιγράφοντας το Σύνταγμα της Ελλάδας και εκδίδοντας ένα ημερολόγιο με τα γεγονότα της περιόδου της χούντας. Πέθανε σε ηλικία 81 ετών στις 3 Μαρτίου 2015 και κηδεύτηκε την επομένη από τον ιερό ναό Αναστάσεως του Κυρίου στα Κοιμητήρια της Θέρμης. Ο γιος του, Μανόλης, συνεργάστηκε στην ετήσια έκδοση του "Αλμανάκ" την τελευταία δεκαετία, σε συνεργασία και με το Αθηναϊκό Πρακτορείο Ειδήσεων. "Οι εκλογές στην Ελλάδα 1844-1985", Θεσσαλονίκη 1986. "Βουλή και βουλευτές 1946-1977" "Το ημερολόγιο της χουντικής επταετίας" "Το Σύνταγμα της Ελλάδας" "Κ. Εμμ. Διγκαβές ένας Θεσσαλονικιός δικηγόρος (μια ματιά στα χρόνια που πέρασαν)" "Αγροτικός κώδιξ: περιέχων το περί κωδικοποιήσεως των Αγροτικών νόμων..." "Εκλογές στη μεταπολεμική Ελλάδα 1946-1981" Βιβλιογραφία
Motherland

"Motherland" ονομάζεται ο εθνικός ύμνος του Μαυρίκιου. Συνθέτης είναι ο Φιλίπ Ζεντίλ (Philippe Gentil) και τουυς στίχους έγραψε ο Ζαν Ζωρζ Προσπέρ (Jean Georges Prosper). Ο ύμνος είναι μικρός σε έκταση και δίνει μια συνοπτική περιγραφή του τοπίου του νησιού. Επίσης αναφέρει τα ποιοτικά χαρακτηριστικά των ανθρώπων του: ειρήνη, δικαιοσύνη και ελευθερία. Η καθιέρωση του ύμνου έγινε, έπειτα από διαγωνισμό, με την ανεξαρτησία του κράτους, το 1968.

 Glo-o-ory to thee, Motherland, oh motherland of mine, Sweet is thy beauty, Sweet is thy fragrance, around thee we gather, as one people, as one nation, In peace, justice and liberty, Beloved country may God bless thee, for ever and ever. Δόξα σε σένα, Μητέρα Πατρίδα, Μητέρα πατρίδα μου, Γλυκιά είναι η ομορφιά σου, Γλυκό είναι το άρωμά σου, Μαζευόμαστε γύρω από σένα, ως ένας λαός, ως ένα έθνος, Με ειρήνη, δικαιοσύνη και ελευθερία, Πολυαγαπημένη χώρα ο Θεός να σε ευλογεί, για πάντα και παντοτινά.